ढाका से जब मैं कलकत्ता लौटा, तो मेरी नोटबुक में कई स्टोरी थी, जिनका उपयोग मैं कई हफ्तों तक कर सकता था। एक रिपोर्टर के लिए इससे बड़े सुकून की बात और क्या हो सकती है कि उसके पास कई तैयार स्टोरी हों। इनमें से कुछ रिपोर्ट कलकत्ता के अंग्रेजी संस्करण में भी छपीं। इनमें वह स्टोरी भी थी, जिसमें मैंने खालिदा जिया के जीतने की संभावना के कारण बताए थे। बाद में जब खालेदा जीतीं और उनकी पार्टी सरकार बनाने की स्थिति में आ गई, तो नंदन जी ने फोन कर मुझे बधाई दी। पाठकों के भी कई पत्र बाद में आए। एक रिपोर्टर के जीवन में ऐसे पल असीम आनंद के होते हैं, जब संपादक, सहकर्मी और पाठक उसके काम को सराहें। संडे मेल की जिन कुछ एक्सक्लूसिव स्टोरी को मालिक के सामने एमआईएस की मीटिंग में उदाहरण के रूप में रखा गया, खासकर प्रसार विभाग का मुँह बंद करने के लिए, उनमें मेरी ये स्टोरी भी थीं। पीछे मुड़ कर देखता हूँ, तो ऐसी कुछ स्टोरी मुझे आज भी याद आती हैं।